**Predkladacia správa**

Minister pôdohospodárstva a rozvoja vidieka SR predkladá na rokovanie vlády SR „Systém riadenia Programu rozvoja vidieka SR 2014 - 2020“ (ďalej len „Systém riadenia“) na základe Plánu práce vlády SR na rok 2015. Vypracovanie materiálu vyplýva z uznesenia vlády SR č. 519 z 15. októbra 2014 k Štruktúre subjektov implementácie európskych štrukturálnych a investičných fondov na programové obdobie 2014 – 2020  a  zabezpečenie administratívnych kapacít do roku 2016 predloženého vedúcim Úradu vlády SR, úloha č. B.3.

Cieľom predkladaného materiálu je poskytnúť informácie o systéme riadenia implementácie Programu rozvoja vidieka SR 2014 - 2020, definovaním základných procesov a postupov riadenia zabezpečovaných riadiacim orgánom a Pôdohospodárskou platobnou agentúrou, ako aj časových limitov.

Na poskytovanie príspevkov z Európskeho poľnohospodárskeho fondu pre rozvoj vidieka sa nevzťahujú ustanovenia Systému riadenia EŠIF s výnimkou tých častí, ktoré sledujú spoločné monitorovanie a hodnotenie na úrovni Partnerskej dohody. Dokument vytvára rámec pre zavedenie udržateľného systému manažérskeho a procesného riadenia Programu rozvoja vidieka SR 2014 – 2020. Systém riadenia sa nevzťahuje na procesy súvisiace s predkladaním a hodnotením žiadostí v rámci prístupu LEADER/CLLD.

Systém riadenia bol predmetom medzirezortného pripomienkového konania. K zásadným pripomienkam, ktoré nebolo možné zo strany predkladateľa akceptovať, boli s relevantnými povinne pripomienkujúcimi subjektmi uskutočnené rozporové konania, na ktorých boli predmetné zásadné pripomienky buď stiahnuté, akceptované alebo čiastočne akceptované a rozpory odstránené.

Pre úplnosť uvádzame, že k predmetnému materiálu predložili prostredníctvom Portálu právnych predpisov pripomienky aj ostatné pripomienkujúce subjekty ako i verejnosť, z ktorých žiadna nemala charakter hromadnej pripomienky. Vyhodnotenie pripomienkového konania je sprievodným dokumentom k predkladanému materiálu.

Materiál bol taktiež predložený na rokovanie Hospodárskej a sociálnej rady SR.